
Informatīvs ziņojums par pieņemto Jūras plānojumu 2030
Jūras plānojums Latvijas Republikas iekšējiem jūras ūdeņiem, teritoriālajai jūrai un ekskluzīvās ekonomiskās zonas ūdeņiem līdz 2030. gadam (Jūras plānojums 2030) (turpmāk - JP2030) apstiprināts 2019. gada 14. maijā Ministru kabineta sēdē ar Ministru kabineta 2019. gada 21. maija rīkojumu Nr. 232 „Par Jūras plānojumu Latvijas Republikas iekšējiem jūras ūdeņiem, teritoriālajai jūrai un ekskluzīvās ekonomiskās zonas ūdeņiem līdz 2030. gadam”.

JP2030 pieejams Vides aizsardzības un reģionālās attīstības ministrijas tīmekļa vietnē (http://www.varam.gov.lv/lat/darbibas_veidi/tap/lv/?doc=23102), kā arī ģeoportālā “Ģeolatvija.lv” (https://geolatvija.lv/geo/tapis3#document_12378). 

JP2030 stratēģiskā ietekmes uz vidi novērtējuma ietvaros izstrādātais Vides pārskats pieejams šeit. Vides pārraudzības valsts biroja 03.04.2019. atzinums Nr. 4-03/7 Par Jūras plānojuma 2030 Vides pārskatu pieejams šeit.

[bookmark: _GoBack]JP2030 ir nacionāla līmeņa ilgtermiņa teritorijas attīstības plānošanas dokuments, kurā rakstveidā un grafiski noteikta jūras izmantošana un izmantošanas nosacījumi. JP2030 mērķis ir līdzsvarot vides, sabiedrības un tautsaimniecības intereses un sekmēt jūras telpas ilgtspējīgu attīstību, atļaujot vai ierobežojot konkrētas rīcības jūrā un piekrastē. Tā izstrādes gaitā ir saskaņotas valsts un pašvaldību intereses. Nosakot jūras prioritāro izmantošanu, ir ņemta vērā funkcionāli ar jūru saistītā sauszemes daļa.

JP2030 sastāv no četrām daļām: paskaidrojuma daļas; stratēģiskās daļas; jūras telpas izmantošanas daļas un grafiskās daļas.

JP2030 vides apsvērumi ir integrēti, nosakot plānošanas dokumenta izstrādes principus un nosacījumus. Jūras telpas izmantošanai ir jānodrošina vides stāvokļa un ekoloģisko parametru nepasliktināšanu un ekosistēmas spēju pielāgoties izmaiņām, kā arī radot labvēlīgus apstākļus vides stāvokļa un jūras resursu kvalitātes uzlabošanai. Lēmumi par jaunu jūras resursu un telpas izmantošanas veidu ieviešanu jābalsta uz pētījumiem par to tehnoloģisko un ekonomisko pamatotību, ietekmi uz vidi un jūras ekosistēmu, kā arī izvērtējot atbilstību nacionālās politikas mērķiem un prioritātēm. 

JP2030 izstrādāts, izmantojot jaunāko zinātniskos pētījumu datus par jūras vides stāvokli, dabas vērtībām un saimniecisko izmantošanu, kā arī veikta papildus datu analīze un jaunu telpisko datu kopu izstrāde (piemēram, par zivju sugu izplatību un nozveju, jūras nogulumu un bentisko biotopu izplatību, ekosistēmas pakalpojumu nodrošinājumu).

JP2030 ietver Vispārējās izmantošanas teritorijas, kur attīstībai ir izstrādātas rekomendācijas. Rekomendācijās tiek aplūkota ietekme uz vidi, kultūras mantojumu un piekrastes ainavu.

JP2030 izstrādes gaitā aktīvi tika izmantota scenāriju izstrādes un novērtējuma metodika. JP2030 1. redakcijas izstrādē tika sagatavoti 4 radikāli atšķirīgi scenāriji, kas deva iespēju tos izvērtēt un izstrādāt optimālākos jūras telpas risinājumus, kā arī novērtēt to ietekmi uz vides, klimata un sociālekonomiskiem aspektiem. JP2030 2. redakcijas izstrādes gaitā uzmanība tika pievērsta sabalansētas kuģošanas un enerģētikas attīstības iespējām jūrā. Attiecīgi JP2030 pieņemtais gala variants ir veidots, izvērtējot papildus informāciju un ieinteresēto pušu diskusijas par vēja un akvakultūras nozares attīstības iespējām un interesēm Baltijas jūrā. 

Vides pārskata sabiedriskā apspriešana notika par JP2030 1. redakciju (no 2015. gada 18.decembra līdz 2016. gada 31.janvārim) un 2. redakciju (no 2018. gada 27. jūlija  līdz 2018. gada 26. augustam). Saņemtie komentāri un atzinumi ir integrēti Vides pārskata gala redakcijā, izņemot jautājumus, par kuriem nav pieejami vides dati un informācija. Tāpēc ir neieciešami pētījumi un ietekmju monitoringa veikšana turpmāk, lai pilnvērtīgāk balstītu lēmumu pieņemšanu, ņemot vērā daudzveidīgos vides aspektus.

Vides pārskatā ir iekļauti priekšlikumi JP2030 īstenošanas monitoringa veikšanai. Novērtējumi ir jāveic reizi 6 gados (2023. un 2029. gadā), ja iespējams, sasaistē ar jūras vides stāvokļa novērtējumu izstrādi, kas tiek gatavots jūras stratēģijas izstrādes un īstenošanas gaitā. Monitoringa veikšanā ir jāizmanto raksturlielumi, kritēriji un attiecīgi vides rādītāji.


Vides aizsardzības un reģionālās attīstības ministrija
Peldu iela 25, Rīga, LV-1494, Latvija
http://www.varam.gov.lv/
Vides aizsardzības un reģionālās attīstības ministrija, 27.05.2019.

